台灣屏東縣琉球鄉籍漁船「廣大興28號」喺2013年5月9號上晝10點喺巴士海峽中華民國暫定執法線（北緯20.07度，東經123.01度）內捉魚，俾菲律賓海岸防衞隊用機關槍冇警告過就掃射、射擊佢哋嘅漁船，搞到船員洪石成中彈死咗。根據台灣嘅媒體報道，當時「廣大興28號」喺距離鵝鑾鼻東南164海浬處捉魚，嗰度喺中華民國行政院海岸巡防署護漁界線內5海浬處，喺航行嘅過程中俾菲律賓海岸防衞隊突然攻擊。中華民國海巡署嘅巡護艦「臺南艦」接報後去到事發地點對漁船進行戒護。但係菲律賓官方話發生喺巴林塘海峽，係屬於菲律賓一部份。菲律賓海岸防衞隊嗰度發現兩艘漁船，重話其中一艘漁船想撞佢哋，於是海岸防衞隊就開火，臺灣方面嚴正駁斥同拒絕呢個講法。